Man vermis in see by StilbaaiArgieffoto: NSRI ŉ 29-jarige man word vermis nadat hy by Stilbaai in die Wes-Kaap deur die see meegesleur is. Craig Lambinon, woordvoerder van die Nasionale Seereddingsinstituut (NSRI), het gesê die man van Albertinia het by Bloukrans geswem toe hy onder die water verdwyn het. Volgens Lambinon het die NSRI en polisieduikers Sondag onverpoosd na die man gesoek maar sonder sukses. “Polisieduikers en die NSRI sal Maandag die soektog voortsit.” Die polisie het ŉ saak vir ‘n vermiste persoon geopen.